Kasayi wa tshintenta ne tubanda-banda,
wa mpata ne wa metu manyi,
wa Mulundu wa kamueshi ne tupuka-puka
Kasayi ditunga dia mua kuenda mazengu ne kununka muenyi !
wa kutemba ku bantu, kua benda ne mu bimenga.
Luabanya makalenga ukadi udidila nkuasa!
Wa mu Kasayi se ngua kuvuala tshia N’Kashama ne tshia N’tambua wa boya!
Mukalenga kaya kufuila makalenga ne bakalenga nenda.
Muana wa mu Kasayi kayakudia dikonda diiba, katu wa
buela nzubu wa mutoyi anyi wa tshinyangu.
Mona muetu mudi Lubi ibidi: Lubi wa mpata na wa bitùùta.
Mona mpata mualaba wa Dimbelenga wa kuipata ntenga,
udi tubùùbu tupita meshi a mangaya ku muenyi!
Muetu mudi nvunda ujukila mu Luputa ne mu Ngadanjika, mu Katanda ne mu
Tshilengi, Miabi ya Kalunda ne mu Kamuanga, tshipepela nyau
wikala mu Malandi.
Muetu mudi Kasayi munena ne Lulua wa bidila wa masangu manyi, Lubilanji ne
Nsakulu , ne tusulu tulenga: Kaja Mukongo, Mujila, Bondayi ne
Mulunguyi, tusulu tonso katutyi mua kubala kumana.
Muetu mudi mpokolu milenga, inuanuabu kudi nkumba mu dibundulula ulela mu
Tshiongo.
Kasayi wa majiba mangi : Munkamba ne bilungula kua Beya Buanga, N’Fua wa
kudimona bu mu lumuenu ne kumuleja muanya.
Kasayi wa kuteesha dia nvita ; muetu mudi Tutenda tutooka biadi, muelela Kabundi
Muyenga.
Kasayi sée udi Nzolu wa tshitaala usàma uleja lutenga
Udi ngindu wa kufula nkasu ne miela ya kutapa, kusola ne kudima nayi.
Kasayi Tshitandayi wa bana milongulongu : kumukila ku Kabinda kuela mu Lusambu ;
beela lushiba mu Katako-Nkombe unvuila mu Lodja.
Beela ngoma wa lunkunvu mu Lomela ne Ndegesha bena nfumu bafuma
mu Luebo, kamanyi ne mu Kanzumba.
Beela ngoma mu Mushienga bena maja bajila mu Mueka, Tshibombu ne
Muena-Ditu; wa mu Kananga ne Tshikapa wela munkunduluilu.
Muetu muvua Kasanda ne Muamba batuuta nzeza, mu Kananga ne
mu Mbuji-Mayi balonga mushieetu!
Muetu mudi bongo ya mu dibindi ya kutemba ku bantu, badi kua Tshiaba
badinyamuna nayi, ya mu Boya-Mujika buanga, ku Nkatshia neya
mu kana nya kuela mu mpaya bua kuditeemba nayi.
Kasayi muimbimba kudi bana benda ba tungimba ne ba ntoya mianda: kudi Kabongo
Mbokodi, Kabasela ne Bukasa wa Ngandu, Kaboya malu ka ba Malumba,
Masengu kangimba, Mulumba Madikas, Tshiovu Kanyunyi ne Kabala,
Tshiala Muana, Bayuda ne Nsangalayi wabu, bonso buenu
Wabu kabayi mua mema kubala kumana.
Wa mu Kasayi wa muleja tshibonga; ne umuleja muela nuatapangana nenda.
Kasayi sée udi nvunda kabula bamadiba.
Wewa muina udi tshipepela kapepuila bena bintu.
Eyi mùona muanza N’kongolu lukanda nvula wa mudimbi!
Muana wa mu Kasayi mmulengela wa kuashila nvidie kuashila muabi, wa
dikoba dia mubidi disenuka bu dilaaba manyi!
Mulongi wa mukanda, muleeji wa njila ne wa nkuatshidi wa
mudimu muleenga.
Kasankidi nkanu, anu yeba mifula; mona bana beeba bakaadi beela milengu
bu nkuadi! Nkadi ndila bujindajinda mashi ne binsonji bipuekela
munda! Muena dibùa dienda wa popoodi bikoolu, muena diangala
dienda wa tshibudi bituuta.
Wa Kasayi ngaji kuimanyina apaapa; tshivu kutshibuila miombo mu tshondo.
Kudi wenu Ngandu Muela Kabengibabu; babu bakakuata nzolu wenda wa tshikuka
Batuula mulundu bua keedi mayi dimiinu dishila kashidi.
lua_Latn lua_Latn bem_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn nya_Latn lua_Latn lua_Latn lua_Latn bem_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn